b'\n_START_ARTICLE_\nAparatong Geiger\n_START_PARAGRAPH_\nAng panukat na Geiger o aparatong Geiger (tinatawag ding aparatong Geiger-M\xc3\xbcller; Ingles: Geiger counter, Geiger-M\xc3\xbcller counter, G-M counter) ay isang dosimetrong may kakayahang umalam ng pagkakaroon ng radyason at kakayahang sumukat sa antas ng radyasyong ito. Nilikha ang kasangkapang ito ni Hans Geiger, isang Alemang siyentipiko (1882-1945), at ni Ernest Rutherford noong 1908. Pinainam pa ito ni Walther M\xc3\xbcller noong 1928. Napapansin at nababasa ng aparatong ito ang pagkakaroon ng radyasyon sa isang lugar. May ilan ding nakaaalam ng intensidad o lakas ng radyasyon, maging ang anggulo kung saan ito nanggagaling.\n_START_SECTION_\nPaano gumagana\n_START_PARAGRAPH_\nPumapasok ang radyasyon sa loob ng isang silindro at tumatama sa mga atomikong hangin o gas. Nabubuwag ang mga atomikong gas na nagiging mga partikulo naglalaman at nagiipon ng mga kuryente, na bubunggo naman sa mga alambre, at nagiging sanhi ng pulo ng kuryente. Lumalakas ang tunog (amplipikasyon) na maririnig bilang mga "klik" mula sa isang lawdispiker.\n_START_SECTION_\nSaan ginagamit\n_START_PARAGRAPH_\nGinagamit ang panukat na Geiger sa industriya, medisina, at pananaliksik na makaagham. Kasangkapan ito sa pagsusukat ng kakapalan ng tablang metal. Sa panggagamot, katulong ito ng mga duktor sa pagsusuri ng antas ng daloy ng dugo na dumaraan sa puso, makaraang iniksyunan ng sustansiyang radyoaktibo ang isang pasyente. Kasangkapan din ito ng mga geologo sa pananaliksik nila ng mga radyoaktibong mineral katulad ng uranyum.'